作者:郭周藩
標題:譚子池
內容:澄水一百步，世名譚子池。餘詰陵陽叟，此池當因誰。父老謂餘說，本郡譚叔皮。開元末年中，生子字阿宜。墜地便能語，九歲多鬚眉。不飲亦不食，未嘗言渴饑。十五銳行走，快馬不能追。二十入山林，一去無還期。父母憶念深，鄉閭為立祠。大曆元年春，此兒忽來歸。頭冠簪鳳凰，身著霞裳衣。普遍拯疲俗，丁寧告親知。餘為神仙官，下界不可祈。恐為妖魅假，不如早平夷。此有黃金藏，鎮在茲廟基。發掘散生聚，可以救貧羸。金出繼靈泉，湛若清琉璃。泓澄表符瑞，水旱無竭時。言訖辭沖虛，杳靄上玄微。凡情留不得，攀望眾號悲。尋稟神仙誡，徹廟劚開窺。果獲無窮寶，均融沾因危。巨源出嶺頂，噴湧世間稀。異境流千古，終年福四維。